|  |
| --- |
| Koronakommisjonen  Postboks 8017 Dep  0030 OSLO |

|  |  |
| --- | --- |
| Deres referanse |  |
| Vår referanse | 20/00010-196 |  |
| Vår dato | 24.06.2020 |
|  |  |

Innspill til Koronakommisjonen

Viser til godt innspillsmøte 25. juni hvor FO ved forbundsleder Mimmi Kvisvik deltok med et muntlig innlegg. Det er særlig tre tema vi er opptatt av og som vi vil knytte til kommisjonens spørsmål:

* *Kjernen i beredskapen bæres av kommunene*
* *Vi må være mer bevisst på hva som er kritiske samfunnsfunksjoner*
* *Barn og unges særskilte situasjon*

I forhold til punktet om barn og unge mener vi at de fire statusrapportene fra koordineringsgruppen om utsatte barn og unges tjenestetilbud som nettopp både beskriver erfaringer og utfordringer er veldig sentrale.

**Erfaringer fra pandemisituasjonen så langt**

Kort oppsummert har vi sett at mange velferdstjenester ikke har fungert godt nok under pandemien og mange brukere har ikke fått det tilbudet de trenger og har krav på. Det har særlig rammet de som er de mest sårbare i samfunnet. Dette gjelder for eksempel barn og unge med særskilte behov, barn og familier i krevende livssituasjoner, personer med omfattende helseplager og sosiale problemer, rus- og psykiatripasienter, mennesker lav tiknytning til arbeidslivet og dårlig økonomi m.fl

**Hva har vært de største utfordringene?**

FO har i perioden med nedstegning etterlyst mer statlig styring. Mangel på felles retningslinjer knyttet til smittevern og veiledere har i for stor grad preget arbeidet under pandemien og bidratt til at kvaliteten på tjenestene er blitt for tilfeldig med store variasjoner mellom kommuner og innad i den enkelte kommune. Dette henger sammen med både manglende eller for dårlige beredskapsplaner, manglende samarbeidsrutiner tjenester imellom og kommunens økonomi.

Utfordringer vi var kjent med før pandemien som mangel på samspill, koordinering og helhetlig tenkning har blitt enda tydeligere i den krisetilstanden vi nå er inne i. Dette gjelder departementer imellom, direktorater imellom og i den enkelte kommune.

Det er utfordringer knyttet til det å balansere sentral styring gjennom nasjonale lover og retningslinjer, og lokal frihet.

***Kommunene***

Pandemien startet som en helsekrise er nå i ferd med å bli en kommunekrise. Det er med stor bekymring vi registrerer at på bakgrunn av manglende klare signaler om dekning av inntektsbortfall og økte kostnader som resultat av pandemi og konsekvenser av denne, har en stor andel av kommunene våre varslet kostnadsreduserende tiltak. Dette betyr at vi må forvente kutt i stillinger, og der det er flest å ta av er i skoler, barnehager og helse- og omsorg. I dagens situasjon synes det rimelig kritisk at kommunene settes i denne situasjonen. Det rammer først og fremst barn og unge og de som trenger samfunnets omsorg.

***Kritiske samfunnsfunksjoner***

Kritiske samfunnsfunksjoner må defineres som mer enn helse, matforsyning, brannberedskap, vanntilførsel, avfallshåndtering, renovasjon, forsvar, politi. Vi opplevde at det tok alt for lang tid før NAV og barnevern ble definert som samfunnskritiske funksjoner. Kommunalt har vi ansvar for lov om helsemessig og sosial beredskap. Ofte er det slik at denne loven sammen med smittevernloven er kommunelegens ansvarsområde. Det kan resultere i at den sosiale biten som definitivt er barnevern og NAV mm faller ut av beredskapsplanen og at bare de tradisjonelle helsetjenestene får plass.

Vi har også sett at andre områder som ikke har vært knyttet til barnevern og NAV, har manglet systematisk beredskap. Helse- og omsorgstjenester og smittevern overfor mennesker med utviklingshemming i tilrettelagte boliger var ikke planlagt og både beboere og pårørende var lite forberedt på at boligen blant annet ble stengt for besøk.

Det var heller ikke tenkt løsning for avlastningstilbud til funksjonshemmede barn.

Det manglet også planer og beredskap for hva som skulle skje med supplerende tjenester overfor barn og unge, når skoler og barnehager ble stengt.

Mange skoler har ansatt miljøterapeuter som viktig supplement til lærere. Her manglet det planer for hvordan denne gruppa med sosialfaglig kompetanse ble trukket inn i arbeidet med å identifisere og følge opp barn som trengte noe ekstra, varierte fra skole til skole.

***Barn og unge***

Spesielt har vi her sett manglende beredskap knyttet til funksjonshemmede barn og hvor mange fortsatt ikke har fått et tilfredsstillende tilbud. Sett i lys av den bekymringen ulike organisasjoner har hatt for disse barna er det svært alvorlig at disse barna som kanskje pga nedstengningen trenger noe ekstra nettopp nå og på grunn av usikker kommuneøkonomi, risikerer å miste tilbud.

**Hva bør forbedres til neste gang en liknende krise oppstår?**

1. ***Bli bedre til å samarbeide på tvers alle nivåer*** ***og sektorer***

Bedre samarbeid på alle nivåer – Den nedsatte koordineringsgruppen for barn og unge sammensatt av ulike direktorat bør fortsette. Gruppen har gjennom fire rapporter raskt kunne avdekke hvordan tjenester fungerer. Med bredden av kunnskap de besitter bør de kunne lage nasjonale retningslinjer på områder vi har påpekt at de mangler. Tilsvarene grupper på tvers av direktorat og departement bør etableres.

1. ***Gå kritisk gjennom lista over kritiske samfunnsfunksjoner***

Dette er det viktig at tydeliggjøres i rundskriv, veileder eller lignende. I tillegg må dette bevisst følges opp av fylkesmann gjennom tilsyn.

1. ***Sikre kommunene som sentrale i beredskapsarbeidet***

Kommunen er den viktigste brikken i dette. Samtidig som det det må stilles krav til at de har krise- og beredskapsplaner må de også settes i stand til å kunne gjennomføre en slik plan. Det må sørges for at kommunene får en tydeligere garanti for at ekstrautgifter knyttet til en slik krise vil bli dekket. Nedstengningen som har vært politisk besluttet – har kostet både den enkelte familie og kommunene dyrt. Mange kommuner går nå inn i en usikker økonomisk situasjon med tapte inntekter og økte utgifter som de ikke vet om de får ekstra bevilgninger til å dekke. Dette gir en uforutsigbarhet som er svært krevende og som vi er svært bekymret for vil ramme de mest utsatte ungene og deres familier

1. ***Barn og unge må gis særskilt oppmerksomhet i krise – plan, tiltak og etterpå***

Nedstegningen ble gjort med bakgrunn i nasjonale føringer hvor det har vært lite mulighet for lokale vurderinger og løsninger. Det gjelder særlig for barnehage og skoler og ulike fritidsaktiviteter. Dette rammet særlig de mest utsatte barn og unge og vi vet ikke så langt hvilke konsekvenser dette har gitt. Det må derfor understrekes at de som tok ansvaret for å stenge ned ulike virksomheter også har ansvar for å åpne opp igjen disse på en forsvarlig måte og med ressursene som trengs for å sikre god kvalitet på tjenestene.

Med vennlig hilsen

|  |  |
| --- | --- |
| Mimmi Kvisvik | Inger Karseth |
| Forbundsleder | Rådgiver |